મ્યુનિસિપલ બાગ બગીચા વિભાગના ડાયરેક્ટર જિજ્ઞેશ પટેલ કહે છે કે, ગઈ કાલના વાવાઝોડાથી કુલ ૩૧ વૃક્ષ ધરાશાયી થયાં છે,જેમાં પશ્ચિમ ઝોનમાંથી સૌથી વધુ નવ વૃક્ષ, નવા પશ્ચિમ ઝોનમાં આઠ વૃક્ષ, મધ્ય અને દક્ષિણ ઝોનમાં ચાર વૃક્ષ અને પૂર્વ તેમજ ઉત્તર ઝોનમાં ત્રણ-ત્રણ વૃક્ષ જમીનદોસ્ત થયાં હતાં. જોકે ક્યાંયથી પણ કોઈ જાનહાનિના સમાચાર નથી. દરમિયાન શહેરના રામોલ, હાથીજણ, બાકરોલ અને વાંચ ગામ જેવા વિસ્તારોમાં વાવાઝોડાએ લોકોને ભયભીત કર્યા હતા. આ વિસ્તારોમાં અનેક વૃક્ષ તૂટી પડ્યા હતા તો લોકોનાં મકાનનાં પતરાં ઊડીને દૂર દૂર સુધી ફેંકાઈ ગયાં હતાં. વાંચ ગામની સહકારી મંડળીના ચેરમેન કેશવ પટેલના આંગણાનું વૃક્ષ તૂટી પડતાં તેની નીચે એક પાડો દબાઈ ગયો હતો.